Γέρακας Αττικής - Βικιπαίδεια

# Γέρακας Αττικής

### Από τη Βικιπαίδεια, την ελεύθερη εγκυκλοπαίδεια

Πληροφορίες Δήμου Γέρακα
Πόλη | Γέρακα
Νομαρχία | Ανατολικής Αττικής
Νομός | Αττικής
Χώρα | Ελλάδα
Έκταση | 7.800 χμ2
Πληθυσμός: | 13.921 (2001)
Πυκνότητα πληθυσμού | 1.785 κατ./χμ2
Ταχυδρομικός κώδικας: | 153 44
Δήμαρχος: | Αθανάσιος Ζούτσος

Ο Γέρακας είναι δήμος της Ανατολικής Αττικής και συχνά χαρακτηρίζεται πόλη των Μεσογείων, ανατολικό ή και βόρειο προάστιο των Αθηνών. Εντοπίζεται στους νότιους πρόποδες του πεντελικού όρους και αποτελεί πέρασμα από την Ανατολική Αττική στην Αθήνα. Είναι ένας μεγάλος σε έκταση δήμος στα σύνορα του πολεοδομικού συγκροτήματος της πρωτεύουσας, τα οποία φαίνεται πως φιλοδοξεί να διαπεράσει.

## [Επεξεργασία] Ιστορικά Στοιχεία

χάρτης βορείων προαστίων
χάρτης μεσογείων αττικής

Ο σημερινός δήμος του Γέρακα είναι οικοδομημένος επί του αρχαίου δήμου της Αττικής με την ονομασία "Γαργηττός". Γύρω στο 16ο αιώνα, η περιοχή ανήκε στον καταγόμενο από την Αθήνα Μεγάλο Λογοθέτη του Οικουμενικού Πατριαρχείου Ιέρακα, ο οποίος την πούλησε στη Μονή Πεντέλης. Από αυτόν προέρχεται το σημερινό όνομα του δήμου, ενώ γνωστή συνοικία διατηρεί την αρχαία ονομασία. Ο δήμος μετράει μόλις 27 χρόνια ζωής.Το 1980 έγινε κοινότητα αφού μέχρι τότε αποτελούσε οικισμό της Παιανίας, ενώ το 1990 έγινε δήμος.

## [Επεξεργασία] Χαρακτηριστικά

Πρόκειται για ένα προάστιο που παρουσιάζει ραγδαία ανάπτυξη τα τελευταία χρόνια. Με τη διέλευση δε της Αττικής Οδού και του μετρό, άλλαξε άρδην χαρακτήρα από αρχικά αγροτική και παραθεριστική περιοχή, σε οικιστική. Παρατηρείται ομοιομορφία στη δόμηση,αφου όλα τα κτίρια είναι κεραμοσκεπή με το πολύ τρεις ορόφους. Στην περιοχή επικρατούν οι μεζονέτες ενώ τα τελευταια χρονια έχουν κάνει την εμφανισή τους και συγκροτήματα οροφοδιαμερισμάτων με μεγαλύτερους όμως κήπους εν σχέσει με των μεζονετών. Επιπλέον η περιοχή είναι γνωστή για την πληθώρα κατασκευαστικών και επισκευαστικών εταιριών, ενώ το νότιο τμήμα της (μπαλάνα) χρησιμοποιείται και για την εγκατάσταση αποθηκευτικών χώρων. Πολλά μαρμαράδικα συναντώνται στον άξονα της αναπαύσεως ενώ εκτεταμένοι αγροί υπάρχουν στα ανατολικά του δήμου κοντά στο ρέμα του Γέρακα. Στα βορειοανατολικά του δήμου βρίσκεται η ορεινή κι απομονωμένη συνοικία της δέσης, ενώ στα σύνορα με την Πεντέλη βρίσκεται το δασαρχείο, λίγο πριν τις αθλητικές εγκαταστάσεις πρώην αθλητικού κολλεγίου. Στο βορειοδυτικό τμήμα της περιοχής βρίσκεται ο λόφος κουφού (στις υπώρειες του αστεροσκοπείου) με κατά κανόνα νεοανεγειρόμενες βίλες και η οποία διεκδικείται απο την κοινότητα Πεντέλης. Ο γαργηττός είναι μια συνοικία που δομείται με φρενήρεις ρυθμούς μετά την εγκατάσταση του σταθμού του μετρό Δουκίσσης Πλακεντίας, παρά τα άγρια χαρακτηριστικά του τοπίου (κυρίως ξηρό και άνυδρο), χωρίς ωστόσο να χάνει την εναλλακτική ομορφιά του.

Οι οδοί του δήμου είναι ομαδοποιημένοι σε δίαφορες κατηγοριές, όπως αρχαίοι Έλληνες, νομοί κ.α τα οποία βοηθούν στον προσανατολισμό των κατοίκων και των επισκεπτών. Έτσι ο δήμος χωρίζεται στις εξής υποπεριοχές:

- Κέντρο: περιοχή νησιών μεταξύ Εθνικής Αντιστάσεως,Αιτωλίας, Γέρακα, Αττική Οδός.

περιοχή νομών Ελλάδος μεταξύ Κοιμήσεως Θεοτόκου, Αιτωλίας, Γέρακα, Αττική Οδός, Λ.Μαραθώνος

- Σταυρός: περιοχή αγωνιστών του 1821 μεταξύ Κλεισθένους, Σοφοκλέους, Εθνικής Αντιστάσεως, Κοιμήσεως Θεοτόκου, Λ.Μαραθώνος

περιοχή αρχαίων Ελλήνων μεταξύ Κλεισθένους, Αττική οδός, Εθνικής Αντιστάσεως, Σοφοκλέους.

- Μπαλάνα: περιοχή ποιητών και λογοτεχνών.

- Γαργηττός: περιοχή αρχαίων Ελλήνων μεταξύ Κλεισθένους, Πίνδου, Γέρακα, Αττική Οδός.

περιοχή βουνών μεταξύ Κλεισθένους, Θεσπρωτικού(Δέση), ρέμα Γέρακα, Αττική Οδος, Γέρακα, Αγ.Νεκταρίου, Πίνδου.

- Πάτημα: περιοχή λουλουδιών μεταξύ Αναπαύσεως, Κλεισθένους, Μουσών, Ανθεών.

περιοχή θεών και μυθικών προσώπων μεταξύ Κλεισθένους, Αττική Οδός, Ανθέων, Μουσών.

- Λόφος Κουφού: περιοχή ποταμών

Βασικό σημείο εστίασης αποτελεί η κεντρική πλατεία που δεν έχει να ζηλέψει τίποτα από τους γειτονικούς, ενταγμένους στο αθηναϊκό πολεοδομικό οικοδόμημα, δήμους. Ο δήμος διαθέτει πληθώρα σύγχρονων παιδικών χαρών ενω υπάρχει πρόβλεψη και για πάρκα τα οποία ακόμη δεν έχουν διαμορφωθεί. Το νέο δημαρχείο αποτελεί ένα συγχρονο βιοκλιματικό κτίριο με ενδιαφέρουσα αρχιτεκτονική.Οι κλειστές αθλητικές εγκαταστάσεις (κολυμβητήριο, γήπεδα τέννις, κλειστό αθλητικό κέντρο) είναι από τις καλύτερες στα βορειοανατολικά προάστια ενώ προσφάτως ολοκληρώθηκε και το νέο πολιτιστικό κέντρο στον Γαργηττό. Στην περιοχή εδρεύει και το μοναδικό βρετανικό κολλέγιο της Αθήνας, το οποίο συγκεντρώνει μαθητές από όλα τα βόρεια προάστια και κυρίως από οικογένειες διπλωματών. Σημείο αναφοράς αποτελεί το μοναστήρι του Αγίου Νεκταρίου του Πατριαρχείου Αλεξάνδριας στον Γαργηττό, το οποίο έχει επισκεφτεί και ο ίδιος ο πατριάρχης Αλεξανδρίας και το οποίο συγκεντρώνει πιστούς από όλη την Ελλάδα και κυρίως Αιγυπτιώτες Έλληνες.

## [Επεξεργασία] Συγκοινωνιακή Σύνδεση

Συγκοινωνιακά εξυπηρετείται μέσω της λεωφόρου Μαραθώνος, του σταθμού του προαστιακού και μετρό "Παλλήνης" και των γειτονικών της "Δουκίσσης Πλακεντίας". Επιπλέον επικοινωνεί με την Αττική Οδό που διχοτομεί το δήμο, στους κόμβους της Ανθούσας, της Λ. Μαραθώνος και της Δουκίσσης Πλακεντίας. Είναι από του προνομιούχους δήμους της Αττικής, καθώς βρίσκεται στο σταυροδρόμι Αθηνών, Μεσογείων και Βορειοανατολικής Αττικής. Απέχει 30 λεπτά από το Σύνταγμα και μόλις 15 από τη Ραφήνα. Από τον Σταυρό διέρχεται πληθώρα λεωφορείων με κατεύθυνση την Αθήνα (Α5 "Ακαδημία - Ανθούσα")και το μετρό.

Τα τοπικά λεωφορεία του ΟΑΣΑ που εξυπηρετούν το δήμο έχουν δύο βασικές αφετηρίες, το σταθμό της Δουκίσσης Πλακεντίας και το Σταυρό της Αγίας Παρασκευής(λεωφόρος μεσογείων) και είναι τα εξής:

- 302 "Δουκίσσης Πλακεντίας - Γέρακας" (κυκλική). Προσεγγίζει το κέντρο του δήμου μέσω Σταυρού και των οδών Αγ.Ι.Θεολόγου και Εθνικής Αντιστάσεως ενώ η επιστροφή προς το μετρό γίνεται μέσω της συνοικίας του Γαργηττού.

- 303 "Εθνική Άμυνα - Γέρακας". Μέσω της Μεσογείων και της Κλεισθένους προσεγγίζει τον Γαργηττό και μετα το κέντρο μέσω της οδού Γέρακα.

- 306 "Δουκίσσης Πλακεντίας - Γαργηττός - Γέρακας". Συνδέει την περιοχή του Γαργηττού και της Μπαλάνας με το μετρό και το κέντρο μέσω των οδών Ηρακλείτου (Πάτημα), Νιόβης, Ξενοφώντος, Γέρακα και Καζαντζάκη.

- 412 "Πολύδροσο - Πάτημα". Διέρχεται εφαπτομενικά του δήμου και εξυπηρετεί κατα κύριο λόγο τους κατοίκους του Γαργηττού ΙΙ (ή Πάτημα Γέρακα).

## [Επεξεργασία] Οικονομικά Στοιχεία

Οι αντικειμενικές αξίες της γης κυμαίνονται στα επίπεδα της Παλλήνης (1.300ευρώ/τ.μ. δόμησης το 2006 στην υψηλή ζώνη). Μολαταύτα, οι εμπορικές τιμές είναι αρκετά υψηλότερες από τις αντικειμενικές, αν και η Παλλήνη φαίνεται να συγκεντρώνει ακόμη μεγαλύτερο κομμάτι της ζήτησης για κατοικία(καθώς συμπεριλαμβάνεται στα διοικητικά της όρια το Δημοσιογραφικό Χωριό "Έντισον" που ανεβάζει τις μέσες τιμές με αντικειμενικές αξίες της τάξης των 1.950 ευρώ/τ.μ.). Ακολουθεί ενδεικτικός πίνακας με τις αποκλίσεις των τιμών στις αρχές του 2007 από τις αντικειμενικές αξίες του 2006.

Αποκλίσεις Εμπορικών Τιμών από Αντικειμενικές Αξίες σε ευρώ/τ.μ. δόμησης
Δήμος | Αντικειμενικές Αξίες | Εμπορικές Τιμές
--- | --- | ---
Παλλήνη | 1.000-1.300 | 1.700-2.600 |
Γέρακας | 1.050-1.300 | 1.800-2.300 |
Παιανία | 900-1.200 | 1.600-2.000 |
Κορωπί | 900-1.150 | 1.500-2.000 |

Ο Γέρακας παρά τις χαμηλές αντικειμενικές αξίες, συγκεντρώνει τιμές που πλησιάζουν σε ορισμένες περιπτώσεις αξίες γειτονικών δήμων. Αυτό οφείλεται σε παράγοντες όπως:

- Ο χαμηλός συντελεστής παλαιότητος των κτισμάτων καθώς στο Γέρακα, όπως και στα Γλυκά Νερά μεγάλος όγκος των κατοικιών οικοδομείται κυρίως τα τελευταία χρόνια(τέλη δεκαετίας 90, μέσα 2000). Πρόκειται για κατασκευές υψηλής αρχιτεκτονικής, αν και μειονεκτούν σε εξυπηρέτηση βασικών αναγκών, όπως αποχέτευση, ύδρευση, αντιπλημμυρικά κ.α.
- Η σύνδεση με το μετρό στα μεσόγεια το 2006 με νέα πλήρη ωράρια και πιο οικονομικά εισιτήρια στα βόρεια μεσόγεια για την αποσυμφόρηση του σταθμού της Πλακεντίας, καθώς και "αφύπνιση" του προαστιακού μετά από μια εκτεταμένη διετή ύφεση μετά τους Ολυμπιακούς Αγώνες(λόγω της ζημίας στην επιχείρηση).
- Αύξηση της ζήτησης στους μεσογειακούς δήμους που βρίσκονται σε κοντινή απόσταση από το λεκανοπέδιο λόγω των απαγορευτικών τιμών σε Βριλήσσια, Αγία Παρασκευή, Χαλάνδρι, σε ορισμένες περιπτώσεις ακόμα και σε Χολαργό(καθώς η ζήτηση ενισχύεται από όσους απογοητεύονται από τις τιμές στους προαναφερθέντες δήμους), καθώς και η συμφόρηση του Αμαρουσίου με συνέπεια την επιβάρυνση του βιοτικού επιπέδου των κατοίκων του. Είναι χαρακτηριστικό πως από το 2004 και μετά οι δήμοι Γέρακα, Παλλήνης, Γλυκών Νερών και Ανθούσας(περιοχή που έχει πολλά να δείξει στο μέλλον) παρουσιάζονται στη ζώνη Β των Αθηνών, ενώ μέχρι τότε τα σύνορα τελείωναν στην Πεντέλη,τα Βριλήσσια και την Αγία Παρασκευή, συμπεριλαμβάνοντας και δυτικούς δήμους όπως της Νέας Ιωνίας, Γαλατσίου και Νέας Φιλαδέλφειας.

## [Επεξεργασία] Προβλήματα του δήμου

Το βασικό πρόβλημα που αντιμετωπίζει η περιοχή είναι η έλλειψη οργανωμένου αποχετευτικού συστήματος, κάτι το οποίο επιζητούν έντονα τα Μεσόγεια με την οικιστική ανάπτυξη που γνωρίζουν τα τελευταία χρόνια. Μόλις τον τελευταίο χρόνο ξεκίνησαν τα έργα αποχέτευσης για μικρά τμήματα των γειτονιών του Γαργηττού και του Σταυρού, ενώ η περιοχή νότια της Αττικής Οδού και ανατολικά του λόφου του Γέρακα είναι αιχμάλωτη του ΚΕΛ Ραφήνας. Τομείς που χρήζουν βελτίωσης αφορούν έργα καθημερινής μέριμνας των δημοτικών αρχών καθώς και ο τομέας του πρασίνου. Προβλήματα υπάρχουν και στην επέκταση του σχεδίου πόλεως λόγω των εκτεταμένων καταπατήσεων στο βόρειο τμήμα της Δέσης καθώς και στο βόρειο κομμάτι της ρεματιάς του Γέρακα. Μελανό σημείο αποτελεί και η οδός Κλεισθένους της οποίας το οδόστρωμα και τα πεζοδρόμια έχουν να επισκευαστούν χρόνια, λόγω ιδιότυπου καθεστώτος ιδιοκτησίας μεταξύ δήμου Γέρακα, Αγίας Παρασκευής και ΥΠΕΧΩΔΕ.Στο ανατολικό και βόρειο τμήμα της περιοχής υπάρχουν ακόμα κεραίες υψηλής τάσης, όπως επίσης και στην Πεντέλη αλλά αυτό δε φαίνεται να αποτελεί πρόβλημα προς το παρόν. Θα έπρεπε πάντως να γίνουν μελέτες σχετικά με αυτό το ζήτημα εν όψη της επικείμενης οικιστικής επέκτασης που προβλέπεται στην περιοχή, καθώς ούτε στα γειτονικά Βριλήσσια εγκαταστάθηκε υποσταθμός για τα βορειοανατολικά προάστια , ούτε και η Πεντέλη φαίνεται να απορροφά τα κονδύλια του 3ου κοινοτικού πλαισίου στήριξης της Ευρωπαϊκής Ένωσης για την υπογειοποίηση των καλωδίων.

## [Επεξεργασία] Συνοικίες και Όμοροι Δήμοι

| Κέντρο | Γαργηττός | Πάτημα | Σταυρός | Δέση | Μπαλάνα | Λόφος Κουφού |

Συγκοινωνιακός Χάρτης Γέρακα

Βορειοδυτικά: Βριλήσσια | Βόρεια: Πεντέλη | Βορειοανατολικά: καλλιθέα
Δυτικά: πάτημα & Αγία Παρασκευή | Γέρακας | Ανατολικά: Ανθούσα
Νοτιοδυτικά: Γλυκά Νερά | Νότια: κάντζα | Νοτιοανατολικά: Παλλήνη

## [Επεξεργασία] Εξωτερικοί σύνδεσμοι

- Δήμος Γέρακα
- Forum Γέρακα
- Τοπική εφημερίδα Γέρακα

Μεσόγεια Αττικής
Ανθούσα | Αρτέμιδα | Βάρη | Γέρακας | Γλυκά Νερά | Καλύβια Θορικού | Κερατέα | Κορωπί | Κουβαράς | Μαρκόπουλο | Παιανία | Παλλήνη | Πικέρμι | Ραφήνα | Σπάτα

Ανακτήθηκε από "http://el.wikipedia.org../../../%CE%B3/%CE%AD/%CF%81/%CE%93%CE%AD%CF%81%CE%B1%CE%BA%CE%B1%CF%82_%CE%91%CF%84%CF%84%CE%B9%CE%BA%CE%AE%CF%82_d98d.html"

Κατηγορίες: Δήμοι Αττικής

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English
- Română